
27. januarja pred 95 leti se je v vasi na ozemlju današnje Romunije rodila Cipora 
Fejvlovič. Imela je srečno otroštvo, vse pa se je spremenilo, ko je morala s sošolci 


pri 14 letih prenehati hoditi v šolo. Njen zločin: bila je Judinja. 


Naslednja leta so bila polna strahu, saj so bili uvedeni številni zakoni, na podlagi 
katerih so preganjali judovsko skupnost. Cipora se je z družino zatekla v 
skrivališče. Strah je nato postal grozljiva resničnost, saj so jih leta 1944 poslali v 


Auschwitz. 


Cipora je bila med redkimi preživelimi, njene družinske člane pa so kot milijone 


drugih umorili za železnimi vrati taborišča. 


Od osvoboditve koncentracijskega taborišča Auschwitz-Birkenau je minilo 77 let. 


Izjemno pomembno je, da tudi danes ohranjamo spomin na grozote holokavsta. 


Kljub večdesetletnim prizadevanjem še vedno nismo storili dovolj za boj proti 


diskriminaciji in antisemitizmu. 


Strah je še vedno prisoten, ker je še vedno prisoten tudi antisemitizem. In ker je 
temeljna pravica do življenja brez diskriminacije, ne glede na spol, raso, 
narodnost ali spolno usmerjenost, vsakodnevno ogrožena. Vse prevečkrat 


slišimo za napade ali načrte napadov na sinagoge. Vse preveč ljudi živi v strahu. 

V zadnjih letih smo priča številnim antisemitskim teorijam zarote. 
Dezinformacije in nasilje nad skupnostmi se neopazno selijo s spleta v resnično 


življenje in nazaj. 


Strah ostaja, ker so tudi grožnje še vedno prisotne. 


In to je naš skupni neuspeh. 


Storiti moramo več, da se bo vsak državljan Evrope počutil varnega. Vsakdo mora 
imeti pravico, da verjame, kar želi, in pravico, da je to, kar želi biti. To je bistvo 


naše Evrope. 


Naša generacija ima sveto dolžnost, da nauke zgodovine prenaša naprej in 
mlade opominja, kako nizko lahko pade človeštvo. V trenutku, ko nehamo 


govoriti o holokavstu, dovolimo, da spomin na te grozote zbledi. 


„Ne prenehajte govoriti o holokavstu. Če o njem ne bomo govorili, bo v 
prihodnosti še več takšnih, ki ga bodo zanikali". To je Ciporino sporočilo. 27. 


januar nas opominja, da moramo spomin ohranjati vsi. 


To je naša skupna odgovornost. 
Simone Veil, zapornica v Auschwitzu št. 78651, je postala prva predsednica 
neposredno izvoljenega Evropskega parlamenta. Evropski parlament ima 


institucionalno, pa tudi zelo osebno dolžnost, da ohranja spomin. 

Danes se spominjamo grozodejstev, storjenih nad Judi in vsemi žrtvami 
holokavstva. Obeležujemo tudi spomin na osvoboditev koncentracijskega 
taborišča Auschwitz. Osvoboditev, ki je nakazala, da upanje obstaja. 

Evropski parlament bo tudi v prihodnje obsodil vsakršen ponovni pojav 
antisemitizma. Še naprej bo ohranjal naše evropske vrednote in temeljne 
človekove pravice ter si prizadeval za odpravo diskriminacije. 

To je naš skupni izziv. 

Nikoli ne bomo pozabili. 


Še naprej se bomo borili. 


To je zaveza Evropskega parlamenta vsem vam. 


